雪
作者：樓鑰
朝代：宋

paragraphs: 丙午九月才入冬，晦日忽驚雪墮空。
傳聞都城更復早，萬官入賀明光宮。
自從開霽更不雨，和氣直似青春濃。
斗柄插子日丁卯，夜煽裂缺鞭雷公。
從以震霆至三四，驚破蟄戶紛昆蟲。
寧知玄冥全未究，翻手作雲千里同。
暗窗初聽灑珠雹，巽二滕六方施工。
一日喜見瓦溝積，忍寒待伴炯不融。
二日三日遂盈尺，膏潤四海恩無窮。
古來詩人詠不盡，巧思橫出昌黎翁。
少時奮筆不肯已，老矣袖手便疎慵。
兒曹作戲記昨夢，舞狻獰踞金雙瞳。
誰人苦欲撩詩思，更作玉山高數峯。
移將劉叉兩冰柱，輝映愈覺清心胸。
見之躍躍忽技癢，起呵凍筆尋詩筒。
開門一看天宇闊，素蜺百萬翻長風。
瓊樓玉宇滿妙界，千林寶樹春玲瓏。
恨無高臺三百尺，縱觀萬象凌空濛。
固知幻景有變滅，一時如入崑閬中。
僊家俄頃閲塵劫，安知此際非神功。
賸喜年來米價賤，便欲扶犂隨老農。
牆頭濁醪走來過，相與痛飲歌年豐。